Standerton-rowers bly in aanhoudingFoto: Alida Lake @inkMedia Vier verdagtes wat danksy ŉ dapper huisvrou van Standerton in Mpumalanga op heterdaad betrap is, bly in aanhouding, het @inkMedia, ŉ plaaslike mediahuis, berig. Die verdagtes het in die Standerton-landdroshof verskyn en die saak is uitgestel. Hul aansoek om borgtog is afgekeur. Volgens @inkMedia het kapt. Mark Nortjé, ondersoekbeampte, gesê hulle samel nog bewyse in. Die vier mans is Woensdag in hegtenis geneem kort nadat hulle by Hester van Niekerk se huis ingebreek het. Sy was besig om huistakies te verrig toe die mans toegang tot die erf gekry het deur die elektroniese hek se motor te ontkoppel. Sy het dadelik Kasselman Guarding Services geskakel en die selfoon in haar broeksak gedruk. Die veiligheidsdiens het dadelik reageer en een van die veiligheidswagte het die mans op heterdaad in die huis betrap. Die Standerton-polisie het ook kort daarna by die toneel opgedaag en die mans in hegtenis geneem. Bron: @inkMedia